b'\n_START_ARTICLE_\nVojska Republike Sjeverne Makedonije\n_START_SECTION_\nPovijest\n_START_PARAGRAPH_\n17. studenog 1991. narodna skup\xc5\xa1tina je donjela Ustav Republike Sjeverne Makedonije prema kojem je Sjeverna Makedonija suverena, nezavisna, demokratska i socijalna dr\xc5\xbeava koju \xc4\x87e braniti vlastite oru\xc5\xbeane snage._NEWLINE_21. velja\xc4\x8de 1992. makedonski predsjednik Kiro Gligorov i predstavnici JNA su potpisali ugovor o povla\xc4\x8denju jugoslavenske vojske sa makedonskog teritorija do 15. travnja iste godine. JNA je u kona\xc4\x8dnici povukla vlastite snage iz zemlje prije zadanog roka, tako da je posljednji vojnik napustio zemlju 7. o\xc5\xbeujka 1992._NEWLINE_Odlaskom JNA povu\xc4\x8dena je velika koli\xc4\x8dina oru\xc5\xbeja i opreme tako da je novoosnovana makedonska vojska raspolagala sa malom koli\xc4\x8dinom borbenih sredstava. Unato\xc4\x8d svemu, uspje\xc5\xa1no su zapo\xc4\x8dele pripreme nacionalnih oru\xc5\xbeanih snaga da po\xc4\x8dnu sa obavljanjem svojih zadataka i ustavne uloge._NEWLINE_1995. godine je Makedinija sklopila "Partnerstvo za mir" ugovor o vojnoj suradnji s NATO paktom, a 19. velja\xc4\x8de 2019. godine je zapo\xc4\x8dela procedura pristupanja Republike Sjeverne Makedonije u puno \xc4\x8dlanstvo NATO pakta._NEWLINE_U godinama nakon osamostaljenja je Makedonija da kupuje tada dostupno jeftinije oru\xc5\xbeje iz biv\xc5\xa1ih \xc4\x8dlanica Var\xc5\xa1avskog ugovora, \xc5\xa1to je rezultiralo va\xc5\xbenom suradnjom s Ukrajinom.\n_START_SECTION_\nNovija povijest\n_START_PARAGRAPH_\nPrvi ve\xc4\x87i anga\xc5\xbeman makedonske vojske bio je 2001. godine kada su zapo\xc4\x8deli etni\xc4\x8dki sukobi protiv albanske gerile okupljene oko separatisti\xc4\x8dke grupe Oslobodila\xc4\x8dka nacionalna armija. Sjevernoj Makedoniji je zbog ovog sukoba prijetila mogu\xc4\x87nost nastanka znatnijeg gra\xc4\x91anskog rata. Taj kratkotrajni rat na sjeverozapadu zemlje je zapo\xc4\x8deo u sije\xc4\x8dnju 2001. dok je u kolovozu iste godine usvojen Ohridski sporazum o prekidu vatre, uz posredovanje NATO pakta, kojemu \xc4\x87e albanski pobunjenici kasnije i predati oru\xc5\xbeje. Me\xc4\x91utim, manji oru\xc5\xbeani sukobi su trajali jo\xc5\xa1 do studenog iste godine, a sve je zavr\xc5\xa1ilo razoru\xc5\xbeavanjem albanskih militanata._NEWLINE_Tijekom 2000-ih makedonska vojska je u sklopu EUFOR-a prisutna u BiH a u sklopu ISAF-a u Afganistanu. Tu su jo\xc5\xa1 i sudjelovanja u misijama u Libanonu te na Kosovu kao i Iraku. 13. rujna 2011. snimljeni su pripadnici makedonskih oru\xc5\xbeanih snaga kako zajedno sa ameri\xc4\x8dkim vojnicima uspje\xc5\xa1no odbijaju talibanski napad na ISAF-ovo sjedi\xc5\xa1te u Kabulu._NEWLINE_VRSM je du\xc5\xbei niz godina odr\xc5\xbeavala profesionalni sastav od ne\xc5\xa1to manje od 9.000 pripadnika, kojega je po\xc4\x8dela znatno pove\xc4\x87avati od 2014. godine, te 2019. godine broji 16.000 ljudi. U svojem razvoju VRSM blisko sura\xc4\x91uje s NATO paktom, u \xc4\x8dijim je me\xc4\x91unarodnim akcijama do sada sudjelovalo oko 8.000 pripadnika VRSM.\n_START_SECTION_\nKopnena vojska\n_START_PARAGRAPH_\n_NEWLINE_Kopnena vojska smatra se okosnicom makedonskih oru\xc5\xbeanih snaga te igra klju\xc4\x8dnu ulogu u osiguravanju sigurnosti i teritorijalnog integriteta Republike Sjeverne Makedonije. Podijeljena je na snage za brzo reagiranje, strate\xc5\xa1ke rezerviste i snage potpore. Snage za brzo reagiranje predstavljaju glavnu borbenu skupinu unutar kopnene vojske te se nalaze unutar 1. i 2. brigade te oklopnog bataljona. Strate\xc5\xa1ki rezervisti su vojne rezervne snage koje se aktiviraju u vrijeme izvanrednog stanja a nalaze se u 3. i 4. brigadi. Snage podr\xc5\xa1ke su zadu\xc5\xbeene za davanje podr\xc5\xa1ke snagama za brzo reagiranje i strate\xc5\xa1kim rezervistima u vojnim operacijama._NEWLINE_Tako\xc4\x91er, u sklopu kopnene vojske postoji i specijalna vojna jedinica Vukovi.\n_START_SECTION_\nZra\xc4\x8dne snage\n_START_PARAGRAPH_\n_NEWLINE_Makedonske zra\xc4\x8dne snage predstavljaju ratno zrakoplovstvo makedonske vojske. Zra\xc4\x8dne snage imaju va\xc5\xbenu ulogu u osiguravanju makedonskog zra\xc4\x8dnog prostora. Jedan od glavnih ciljeva novoosnovanih zra\xc4\x8dnih snaga bila je izgradnja sustava zra\xc4\x8dnog motrenja koji je postao kamen temeljac sigurnosti zra\xc4\x8dnog prometa i upravljanja zra\xc4\x8dnim prostorom._NEWLINE_Makedonske zra\xc4\x8dne snage sastoje se od ratnog zrakoplovstva i protuzra\xc4\x8dne obrane a njegova baza se nalazi u Petrovcu (blizu Skopja). Osim u vojne i logisti\xc4\x8dke, zra\xc4\x8dne snage svoje letjelice koriste i u civilne svrhe.'